དེ་ནས་དགོན་འདི་ལ་འཆད་རྩོད་རྩོམ་གསུམ་དང་སྒོམ་སྒྲུབ་ཉམས་ལེན་སོགས་གྲྭ་མང་ཀུན་ལ་མཛད་པ་སྐྱོངས་ཞིང་བཞུགས།རེ་ཞིག་གདན་སར་མཁན་རིན་པོ་ཆེ་ཉི་མ་བསྟན་འཛིན་ཕེབས་ནས་འཚོགས་ཁང་ཆེན་མོ་དང་ལྷ་ཁང་སོགས་ལ་མངའ་དབུལ་རབ་གནས་སོགས་མཛད་པས་བཀྲ་ཤིས་པའི་རྟགས་མང་བོ་བྱུང་ངོ་།བླ་བྲང་ནས་མེ་རི་དབང་དང་ལུང་སོགས་གང་མང་གནང་།དེ་ནས་དགུང་ལོ་དྲུག་ཅུ་རེ་བདུན་ཆུ་ཁྱི་ལོའི་དགུན་ཟླ་འབྲིང་བོ་ཚེས་བརྒྱད་ཉིན་གུང་རྟ་ལ་ལྷའི་གཞལ་ཡས་བསོད་ནམས་ལྷུན་པོའི་ཁང་།ཕོ་བྲང་ཆེན་པོ་རྩེ་མོའི་ས་གསུམ་ཟིལ་གནོན་ཕོ་བྲང་དུ་སྐུའི་ཆ་ལུགས་ལྔ་ལྡན་དང་བཅས།དྲོད་དང་རྣམ་ཤེས་ཐུགས་ཀར་འདུས་པར་ཨ།སྤྱན་ཐད་ཀ་ལ་མི་གཡོ་བར་ཧྲིག་གེ་མཛད་ནས་འཕོ་བའི་ཕཊཿསྒྲ་གསུམ་དང་བཅས་འོག་མིན་བདེ་ཆེན་བོན་དབྱིངས་སུ་གཤེགས་སོང་དུས་མགྲོན་ཁང་ན་བྲག་སྟེང་བླ་མ་ཟླ་བ་གྲགས་པ་ནས་ཨ་ཁ་ཁ་ད་ནི་མ་བྱུང་ངོ་།སྐྱབས་རྗེ་རིན་པོ་ཆེས་ཕཊཿསྒྲ་གསུངས་མཛད་སོང་བས་ད་ནི་སྐུ་མ་བཞུགས་པ་འདྲ།དེས་གསོལ་དཔོན་གྱིས་བལྟས་པས་གོང་བཞིན་དྲང་བོ་ཚད་མར་གྱུར་བ་སྣང་ངོ་།དེའི་དུས་གཞལ་ཡས་ཁང་དུ་དྲི་ཞིམ་པོས་གང་བ་དང་།འོད་སྣ་ཚོགས་གང་བ་དང་།ས་གཡོ་བ་དང་།མེར་བ་དང་ཉི་ཟླའི་མདངས་ཉམས་པ་དང་།སྒྲ་སྣ་ཚོགས་དང་།ཡང་ལས་དང་སྐལ་བ་ལྡན་པ་རྣམས་ཀྱིས་མཐོང་བ་མངོན་སུམ་གྲུབ་ཏེ།ནམ་མཁའ་ལ་གཞའ་ཚོན་དཔལ་བེའུ་རིས་ལྟར་ཀུན་ལ་ཁྱབ་པ་དང།ཨ་དཀར་པོ་ནམ་མཁའ་གང་བ་དང་།གནམ་ནས་འོད་ཤིན་ཏུ་དཀར་པོ་སྣམ་བུ་རྐྱང་བ་ལྟ་བུ་ཕོ་བྲང་རྩེ་རུ་ཟུག་པ་བྱུང་སྟེ་སྐུ་མི་རྟག་མྱ་ངན་འདའ་བའི་ཚུལ་བསྟན།ཁྲི་ཟུར་པ་དཔོན་སློབ་རིན་ཆེན་ཚུལ་ཁྲིམས་ཀྱིས་རིན་ཆེན་རྐོང་བའི་ནང་།རྩི་བཅུད་སྙིང་བོ་གསལ་བའི་སྒྲོན་མེ་བལྟམས་ནས་ཐལ་མོ་སྤྱི་བོར་བཀོད་པའི་བར་ན་བཟུངས།དེ་དང་མགྲིན་གཅིག་ཨ་མདོའི་དྲུང་ཡིག་རྣམ་དག་འོད་ཟེར་དང་།བྲག་སྟེང་བླ་མ་ཟླ་བ་གྲགས་པ།རབ་འབྱམས་པ་ཀུན་དགའ་རྒྱལ་མཚན།སྐུ་ཉེ་སོག་པོ་བསོད་ནམས་རྒྱལ་མཚན་བཅས་ཀྱིས།སྐུའི་སྤུར་ཕྱག་མཚལ་ཞིང་གསོལ་བ་བཏབ་པ་འདི་ལྟར།ཀྱི་ཧུད་ཀྱི་ཧུད་ཀུན་མཁྱེན་སྐྱབས་མགོན་ལགས།།བསྟན་པའི་བདག་ཉིད་སྐུ་འགྱུར་མྱ་ངན་འདས།།དགུང་སྔོན་དཀྱིལ་གྱི་བཀྲ་ཤིས་ཉི་ཟླ་ནུབ།།རི་ཕྲན་དཀྱིལ་གྱི་རི་རྒྱལ་ལྷུན་པོ་བསྒྱེལ།།ཆུ་བྲན་འདུ་གནས་རྒྱ་མཚོ་ཆེན་པོ་བསྐམ།།ཀྱི་ཧུད་ཀྱི་ཧུད་ཀུན་མཁྱེན་སྐྱབས་མགོན་ལགས།།སེམས་ཅན་རེ་གནས་ཀུན་གྱི་མཛོད་ཁང་སྟོང་།།མུན་ནག་ནང་གི་གསལ་བའི་སྒྲོན་མེ་འདས།།འགྲོ་རྣམས་མཐོ་རིས་འདྲེན་པའི་ལྕགས་ཀྱུ་ཆག།དགེ་འདུན་འདུ་གནས་བླ་མ་སངས་རྒྱས་གྲོངས།།ཀྱི་ཧུད་ཀྱི་ཧུད་ཀུན་མཁྱེན་སྐྱབས་མགོན་ལགས།།ཀུན་འབྱུང་བོན་གྱི་ཡིད་བཞིན་ནོར་བུ་སྟོར།།དྲི་མེད་འདུལ་བའི་ཤེལ་གྱི་བུམ་པ་ཆག།བསྐྱེད་རྫོགས་ཡང་རྩེ་བགྲོད་པའི་སྐྲས་མདང་བཅད།།བླ་མེད་ཐེག་ཆེན་འབྲས་བུ་ས་བོན་ཚིག།ཀྱི་ཧུད་ཀྱི་ཧུད་ཀུན་མཁྱེན་སྐྱབས་མགོན་ལགས།།ཕྱོགས་བཅུ་འཇིག་རྟེན་འགྲོ་དོན་གར་གཤེགས་ཀྱང་།།བདག་ཅག་དད་ལྡན་ཉིད་ཀྱི་བཀའ་འཁོར་ལ།།བྱམས་སྙིང་ཚད་མེད་བཀའ་དྲིན་རྒྱུན་ཆེན་པོ།།ཐུགས་རྗེས་སྤྱན་གྱིས་གཟིགས་པར་མཛད་དུ་གསོལ།།ཞེས་གསོལ་བཏབ་ཅིང་གུས་པས་ཕྱག་དང་མཆོད་པ་འབུལ་ལོ།།ཞེས་རྣམ་ཐར་མདོ་བསྡུས་འདི་ཉིད་གཡུང་གླིང་བ་ཨ་དཔལ་བཟང་གིས་ཕྱོགས་གཅིག་ཏུ་བསྒྲིགས་པའོ།།